El Centre d’Ocupació, Estudis i Formació, S.L (CEMEF) rep el segell ‘Fent Empresa. Iguals en Oportunitats’
2025-07-24

La Generalitat Valenciana ha acreditat a CEMEF S.L com a empresa igualitària. El Centre d’Ocupació, Estudis i Formació de l’Ajuntament de Burjassot ha obtingut el segell ‘Fent Empresa. Iguals en Oportunitats’, concedit per la Vicepresidència Segona i Conselleria de Servicis, Igualtat i Habitatge.

Esta distinció ha arribat al mateix temps que s’ha resolt, per part de la Direcció General d’Igualtat i de l’Institut de les Dones, la validació i concessió del visat del Pla d’Igualtat de l’empresa pública, presentat per al període comprés entre l’1 de novembre de 2022 i el 31 d’octubre de 2024.

Entre les fortaleses del Pla d’Igualtat de CEMEF SL, reconegudes i valorades per la Direcció General, destaquen els processos de selecció no discriminatoris i els programes de formació en matèria d’igualtat, en l’àrea de selecció i contractació; els programes de formació dirigits a tota la plantilla en matèria d’igualtat d’oportunitats, accions encaminada a l’eliminació de qualsevol tipus de discriminació retributiva i les mesures contemplades i dirigides a previndre i eliminar qualsevol tipus d’assetjament sexual i moral.